Návrh na začatie stavby
„Rekonštrukcia a modernizácia budovy Krajského súdu v Banskej Bystrici, Skuteckého ul. 7“

1.	Stručný popis objektu 

Budova Krajského súdu je Národná kultúrna pamiatka zapísaná v Zozname kultúrnych pamiatok Slovenskej republiky pod č. 102/1 a je situovaná na území ochranného pásma Mestskej pamiatkovej rezervácie Banská Bystrica. 

Budova bola postavená v roku 1898 pre účely súdneho paláca – sedrie. Od začiatku do súčasnosti slúži pôvodnému účelu – súdnictvu a zachovala si pôvodný vzhľad, boli v nej zrealizované len minimálne dispozičné úpravy. 

Objekt je štvorpodlažný v tvare písmena U zastrešený vysokou valbovou strechou. Výplne otvorov (okien) sú drevené s pôvodným členením. V hlavnej pojednávacej miestnosti ako aj v priestoroch predsedu súdu sú bohato zdobené štukové stropy v tvare kaziet.

2.	Súčasný technický stav

Budova v niektorých častiach vykazuje až havarijný stav:  
-	vnútorné vodovodné rozvody sú pôvodné, olovené, 
-	pôvodné sú ležaté a zvislé rozvody kanalizácie, 
-	elektroinštalácia je kapacitne na hranici prevádzkovania a je zhotovená prevažne z hliníkových vodičov,
-	vlhkosť suterénnych priestorov je rozsiahla a je spôsobená nedostatočnou izoláciou v čase výstavby,
-	sociálne zariadenia sú doslovne v hrozivom stave z hľadiska kapacity, hygieny a zastaranosti zariaďovacích predmetov,
-	podlahy sú v prevažnej miere v kanceláriách a pojednávacích miestnostiach drevené (parkety staré a palubovka), na chodbách je teraco, ktoré je na viacerých miestach popraskané a nahradené inými materiálmi (betónová mazanina),
-	strecha je na viacerých miestach poškodená – poškodené sú drevené trámy strechy, pomúrnice a drevené podbitie, na mnohých miestach v úžľabiach zateká, čo spôsobuje ďalšiu postupnú deštrukciu vonkajšieho a vnútorného muriva, azbestocementové šablóny na streche (krytina) sú pripevnené obyčajnými klincami, ktoré koróziou strácajú funkčnosť a nezabezpečujú uchytenie strešnej krytiny. Krytina každoročne takto odpadáva, ohrozuje okolie a vyžaduje sústavné „plátanie“ a rozširuje sa zatekanie kancelárií v horných podlažiach. Klampiarske konštrukcie sú značne poškodené koróziou,
-	fasáda je bohato zdobená reliéfnou a štukovou výzdobou, ktorá je doslova v dezolátnom stave a pokročilom štádiu deštrukcie. Krajský súd je upozorňovaný nielen príslušnými úradmi, ale aj občanmi mesta v snahe o rekonštrukciu (viď zábery TV pri reportážach),
-	okná sú drevené, zdvojené a dvojité, boli vymenené v rokoch 1987 – 1988, avšak nevyhovujú súčasnej tepelno-technickej norme a vo viacerých oknách sa prejavuje zatekanie,
-	drevené krídla a zárubne sú zachované, je nutné obnoviť náter, v súčasnosti nevyhovujú akustickým požiadavkám.

3.	Návrh riešenia

Stavebnou rekonštrukciou a modernizáciou sa realizujú nasledovné práce:

A)	Na základe požiadavky Krajského pamiatkového úradu Banská Bystrica je nutné zabezpečiť umelecko-historický a reštaurátorský výskum vrátane požadovanej dokumentácie
-	Kompletná rekonštrukcia fasád umelecko-remeselným spôsobom
-	Repasovanie stolárskych výrobkov na fasáde vrátane kovaní
-	Umelecko-remeselná rekonštrukcia hlavného schodiska
-	Kompletná rekonštrukcia hlavnej pojednávacej miestnosti (umelecko-historická)
-	Rekonštrukcia stropu, fresiek a štukových výzdob v kanceláriách predsedu a podpredsedu
-	Rekonštrukcia krovu, strechy so zriadením podkrovných kancelárskych priestorov na základe požiadavky spracovania architektonickej štúdie pre Krajský pamiatkový úrad
-	Rekonštrukcia všetkých klampiarskych výrobkov a ozdobných kovaných prvkov, ktoré sú súčasťou strechy
-	Kompletná rekonštrukcia pôvodného umelecko-historického oplotenia. 

B)	Ďalšie stavebné práce
-	Komplexná rekonštrukcia vnútorných vodovodných a kanalizačných rozvodov
-	Komplexná rekonštrukcia elektroinštalácie
-	Výmena poškodených podláh
-	Úprava dispozičného riešenia so sústredením pojednávacích miestností na prízemie budovy a zriadenia nových sociálnych zariadení
-	Realizácia vykurovania v podkrovných priestoroch ako samostatného funkčného celku
-	Realizácia výťahu v súvislosti aj so zabezpečením dopravy pre telesne postihnutých
-	V rámci celej budovy realizácia merania a regulácie tepla, požiarno-bezpečnostných prvkov (vrátane EPS) a systémovej bezpečnostno-signalizačnej ochrany budovy ako celku v zmysle požiadaviek vyhlášky NBÚ č. 432/2001 Z. z.
-	Realizácia dobudovania štruktúrovanej kabeláže IT
-	Úprava parkovacích plôch a výstavba garáží v priestoroch dvora
-	Realizácia vstupnej rampy do budovy pre telesne postihnutých – bezbariérový prístup

4.	Finančné zabezpečenie prác 

	Ministerstvo financií Slovenskej republiky listom číslo 24 347/2002-44 zo dňa 2. januára 2003 zaslalo Ministerstvu spravodlivosti Slovenskej republiky rozpis schválených záväzných ukazovateľov štátneho rozpočtu na rok 2003 vrátane kapitálových výdavkov. V rámci rozpisu kapitálových výdavkov na rok 2003 Ministerstvo spravodlivosti Slovenskej republiky predpokladalo aj so začatím predprojektových a prieskumných prác v súvislosti so začatím realizácie investičnej akcie „Rekonštrukcia a modernizácia budovy Krajského súdu v Banskej Bystrici na Skuteckého ul. č. 7“. Na základe bodu D.24 uznesenia vlády Slovenskej republiky     č. 1231/2002 je potrebné pri stavbách s realizačným nákladom nad 100 mil. Sk požiadať o súhlas so začatím prác vládu Slovenskej republiky.

	Ministerstvo spravodlivosti Slovenskej republiky v roku 2003 predpokladá, ako už bolo uvedené, so začatím prác v objeme 950 tis. Sk, pričom tieto prostriedky sú v rámci pridelených kapitálových výdavkov na rok 2003. Vzhľadom na predpokladaný realizačný náklad nad 100 mil. Sk je však potrebné presunúť tieto výdavky v súlade s metodickým usmernením do kategórie individuálnych kapitálových výdavkov. V roku 2004 Ministerstvo spravodlivosti Slovenskej republiky predpokladá v rámci rozpočtu kapitálových výdavkov realizovať kompletnú projektovú prípravu s predpokladaným nákladom 12 000 tis. Sk. V prípade súhlasu vlády Slovenskej republiky so začatím prác v roku 2003 požiada Ministerstvo spravodlivosti Slovenskej republiky o vykonanie rozpočtového opatrenia – presun 12 000 tis. Sk v rámci rozpočtu na rok 2004 do individuálnych výdavkov. 

	Samotná realizácia prác je rozvrhnutá do 3 etáp v rokoch 2005 – 2007 s celkovým realizačným nákladom 167 600 tis. Sk. Podľa jednotlivých rokov realizácie je predpokladaná potreba nasledovná:

•	v roku 2005 – 1. etapa – podkrovie				40 500 tis. Sk,
•	v roku 2006 – 2. etapa – pravý trakt				60 000 tis. Sk,
•	v roku 2007 – 3. etapa – ľavý trakt, 
vonkajšie oplotenie, spevnené plochy	67 100 tis. Sk

Výber dodávateľa projektových prác ako aj samotnej realizácie bude rezort Ministerstva spravodlivosti Slovenskej republiky zabezpečovať v súlade so zákonom Národnej rady Slovenskej republiky č. 263/1999 Z. z. o verejnom obstarávaní a o zmene a doplnení niektorých zákonov v znení zákona č. 557/2001 Z. z.